Diari Oficial de la Generalitat Valenciana


Sumari del DOGV 4617, del 28-10-2003 (2003/11445)

RESOLUCIÓ de 6 d'octubre del 2003, del director general de Recursos Humans de la Conselleria de Sanitat de la Generalitat Valenciana, per la qual convoca un concurs lliure i excepcional de consolidació d'ocupació del personal interí del cos de sanitaris locals per a la provisió de places de metges de família d'Equips d'Atenció Primària i metges de Casa de Socors.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4617

Data del DOGV
:   28-10-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/11453


Data del document
:   06-10-2003

Organisme emissor
:   Conselleria de Sanitat

Tipus de document
:   Resolució

Correcció d'errades

Anàlisi jurídica

 Descriptors 

:   * administració regional
    * concurs administratiu
    * metge
    * ajuda social

RESOLUCIÓ de 6 d'octubre del 2003, del director general de Recursos Humans de la Conselleria de Sanitat de la Generalitat Valenciana, per la qual convoca un concurs lliure i excepcional de consolidació d'ocupació del personal interí del cos de sanitaris locals per a la provisió de places de metges de família d'Equips d'Atenció Primària i metges de Casa de Socors. [2003/11490]
  
D'acord amb el que establixen la disposició transitòria segona de la Llei 9/1999, de la Generalitat Valenciana i el Decret 68/2003, de 3 de juny, del Consell de la Generalitat Valenciana, pel qual es regula el concurs excepcional de consolidació d'ocupació del personal interí del cos de sanitaris locals i fent ús de les competències atribuïdes pel Decret 116/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat, i de conformitat amb el que disposa el Decret 7/2003, de 28 de gener, del Consell de la Generalitat, pel qual s'aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana, es publica un concurs lliure i excepcional de consolidació d'ocupació del personal interí del cos de sanitaris locals per a la cobertura de places de metges de família d'equips d'Atenció Primària i metges de Casa de Socors que reunixen les característiques assenyalades en l'article 1.2.1 del Decret 68/2003, de 3 de juny, del Consell de la Generalitat Valenciana.
  
Bases de la convocatòria
  
Article 1. Normes generals
  
1.1. Es convoca, per una sola vegada, i amb caràcter excepcional, un concurs lliure de consolidació d'ocupació del personal interí del cos de sanitaris locals per a la provisió de 87 places de metges de família d'equips d'Atenció Primària i 23 places de metges de Casa de Socors que s'allisten en l'annex I. Les places convocades són les que reunixen les característiques que assenyala l'article 1.2.1 del Decret 68/2003, de 3 de juny, del Consell de la Generalitat Valenciana.
  
1.2. Del total de places oferides se'n reserva el 3% per als que tinguen la condició legal de persones amb minusvalidesa, amb grau de discapacitat igual o superior al 33%, d'acord amb l'article 5 del Decret 7/2003, de 28 de gener, del Consell de la Generalitat, pel qual s'aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana. Les places que no es cobrisquen per este torn s'acumularan a l'opció ordinària.
  
1.3. El procés consistirà en la valoració dels mèrits adduïts pels aspirants, segons el barem que figura en l'annex II (article 5, punt 1 del Decret 68/2003), que inclou un treball-memòria, la valoració màxima del qual no podrà sobrepassar els 20 punts.
  
1.4. La puntuació final del concurs serà la suma de les puntuacions obtingudes en l'aplicació del barem, és a dir, valoració de mèrits i treball-memòria.
  
1.4.1 No podrà superar la convocatòria un nombre d'aspirants major al de places convocades. En tot cas, serà necessari obtindre un mínim de 45 punts.
  
1.5. El personal que obtinga plaça en la present convocatòria no podrà compatibilitzar-ne l'exercici amb un segon lloc de treball, càrrec o activitat en el sector públic, llevat dels supòsits excepcionals que preveuen les disposicions vigents en matèria d'incompatibilitat.
  
1.6. S'han de sol·licitar per orde de preferència la totalitat de les places relacionades en l'annex I. El personal que es trobara en l'àmbit d'aplicació de la Llei 14/1997, de 26 de desembre, en el cas de metges de família d'equips d'Atenció Primària, i de la Llei 9/1999, de la Generalitat Valenciana, en el cas de metges de Casa de Socors, i que, havent acreditat que han complit les obligacions imposades per eixes lleis, haguera superat el procés selectiu, podrà sol·licitar amb caràcter preferent la plaça que en eixe moment estiguera exercint. Este personal amb dret d'opció preferent ha de declarar en la instància si té el requisit d'haver concorregut a les convocatòries que, per a metges d'EAP, s'hagen fet a la Comunitat Valenciana des de l'entrada en vigor de la Llei 14/1997 i de la Llei 9/1999, respectivament, sense perjuí que el dit requisit siga comprovat amb posterioritat per l'administració i la seua no-concurrència done lloc a la pèrdua del dret d'opció preferent sobre la plaça exercida.
  
1.7. Als facultatius que obtinguen plaça de metge de família d'Equip d'Atenció Primària en la present convocatòria s'aplicarà el règim de dedicació que en eixe moment tinguera assignada la plaça.
  
El personal que obtinga plaça de metge de Casa de Socors en la present convocatòria participarà en un procés d'integració en la categoria de metge de família d'EAP. Si qui obtinga la plaça és la mateixa persona que interinament estava ocupant-la, la integració es portarà a efecte preferentment en el mateix equip d'Atenció Primària del qual depenia la plaça de Casa de Socors, si hi ha plaça vacant, i en tot cas dins de la mateixa àrea de Salut. La integració determinarà l'amortització de les places de Casa de Socors.
  
1.8. No pot participar en el present concurs el personal amb plaça en propietat de la mateixa categoria convocada.
  
Article 2. Requisits dels aspirants
  
2.1. Tindre la nacionalitat espanyola o de qualsevol altre estat membre de la Unió Europea, així com d'aquells estats als quals, per tractats internacionals celebrats per la Unió Europea i ratificats per Espanya, s'aplique la lliure circulació de treballadors en els termes en què esta es troba definida en el Tractat Constitutiu de la Unió Europea, o tindre este dret segons que preveu el Decret 543/2001, de 28 de maig.
  
2.2. Tindre el títol de metge especialista en medicina familiar i comunitària o del certificat previst en l'article 3 del Reial Decret 853/1993, de 4 de juny, indistintament.
  
2.3. Posseir la capacitat funcional necessària per a l'exercici de les funcions que es deriven del nomenament corresponent, que s'acreditarà mitjançant un certificat mèdic una vegada obtinguda la plaça. La presa de possessió quedarà supeditada al compliment d'este requisit.
  
2.4. Tindre complits díhuit anys i no sobrepassar l'edat de jubilació forçosa.
  
2.5. No haver sigut separat mitjançant expedient disciplinari del servici de qualsevol servici de salut o administració pública en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si és procedent, per a la professió corresponent.
  
2.6. En el cas dels nacionals d'altres estats mencionats en l'apartat 2.1, no trobar-se inhabilitat, per sanció o pena, per a l'exercici professional o per a l'accés a funcions o servicis públics en un Estat membre de la Unió Europea o Espai Econòmic Europeu, ni haver sigut separat, per sanció disciplinària, d'algunes de les seues administracions o servicis públics en els sis anys anteriors a la convocatòria.
  
2.7. Aquells aspirants que concórreguen per la quota de reserva a minusvàlids hauran d'estar en possessió del certificat que acredite la condició de minusvàlid en grau igual o superior al 33%.
  
Els requisits per a ser admés al concurs els ha d'acreditar l'aspirant amb l'entrega de la instància mitjançant documentació original, testimoni notarial o fotocòpia ben compulsada.
  
Article 3. Sol·licituds
  
3.1. Les sol·licituds s'ajustaran al model d'instància que es publica en l'annex V de la present convocatòria. Les sol·licituds es facilitaran en les direccions territorials de la Conselleria de Sanitat i en la Gerència d'Alcoi.
  
3.2. Les sol·licituds es podran presentar en les unitats de registre de les dependències administratives següents:
  
- 03878 Alacant: C/ Girona, 26.
  
- 03945 Alcoi: av. del País Valencià, 33.
  
- 12961 Castelló de la Plana: pl. Hort dels Corders, 12.
  
- 46516 València: Gran Via Ferran el Catòlic, 74.
  
O bé mitjançant qualsevol de les formes previstes en la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener.
  
3.3. El termini de presentació d'instàncies serà d'un mes, a comptar des de l'endemà al de la publicació en el DOGV de la present convocatòria.
  
3.4. La consignació de dades falses en la instància, o en la documentació aportada pels aspirants, comporta l'exclusió del concurs i/o nul·litat de la plaça adjudicada, si és procedent, sense perjuí de les mesures legals que corresponguen.
  
3.5. El domicili que figure en les instàncies es considerarà l'únic vàlid per a notificacions i és responsabilitat exclusiva del concursant tant els errors en la consignació del domicili com la comunicació a la Conselleria de Sanitat de qualsevol canvi del domicili.
  
3.6. Els concursants han d'indicar en les sol·licituds l'orde de prelació de les places, indicant, si és procedent, la plaça sobre la qual tenen dret d'opció preferent en aplicació de la Llei 14/1997, de 26 de desembre, en el cas de metges de família d'equips d'Atenció Primària i de la Llei 9/1999, de la Generalitat, en el cas de metges de Casa de Socors. En estos casos s'ha d'acreditar documentalment que es troba en l'àmbit d'aplicació de la Llei 14/1997 o de la Llei 9/1999, respectivament.
  
Article 4. Documentació que cal aportar junt amb la instància
  
4.1. Fotocòpia compulsada del DNI.
  
4.2. Còpia compulsada de la titulació requerida.
  
4.3. Documentació original o fotocòpies compulsades acreditatives dels mèrits al·legats, referits a l'últim dia del termini de presentació de sol·licituds de participació en la convocatòria.
  
4.4. Documentació acreditativa de trobar-se en l'àmbit d'aplicació de la Llei 14/1997, de 26 de desembre, en el cas de metges de família d'equips d'Atenció Primària i de la Llei 9/1999, de la Generalitat, en el cas de metges de Casa de Socors, únicament en el cas del personal a qui li fóra d'aplicació.
  
4.5. El personal que opte a les places reservades per als que tinguen la condició legal de persones amb minusvalidesa, amb grau de discapacitat igual o superior al 33%, han de presentar un certificat de la Conselleria de Benestar Social de la Generalitat Valenciana o òrgan competent d'altres comunitats autònomes o de l'administració de l'Estat que n'acredite la condició, així com la seua capacitat per a exercir les tasques que corresponguen als llocs d'esta convocatòria.
  
4.6. Treball'memòria original presentat de forma individual l'extensió i contingut del qual figura en l'annex IV. És obligatori presentar-lo.
  
Article 5. Admissió i exclusió d'aspirants
  
5.1. Acabat el termini de presentació d'instàncies, el director general de Recursos Humans de la Conselleria de Sanitat publicarà en els taulers d'anuncis dels servicis centrals de la Conselleria de Sanitat una resolució per la qual aprova la llista provisional d'aspirants admesos i exclosos. En la llista ha de constar el nom i els cognoms dels aspirants i causes d'exclusió, si n'hi haguera, així com si l'admissió es produïx en el torn lliure o de minusvalidesa.
  
5.2. Els concursants disposaran d'un termini de deu dies hàbils, comptadors des de la data de la publicació de la resolució, per a corregir els defectes causants de l'exclusió indeguda, o l'admissió en un torn (lliure o minusvalidesa) distint al sol·licitat en la instància, segons el que establix l'article 71 de la Llei de Règim Jurídic de les Administracions Públiques i del Procediment Administratiu Comú i en l'article 9 del Decret 7/2003, de 28 de gener, del Consell de la Generalitat, pel qual s'aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana.
  
5.3. Acabat el termini que diu la base anterior, vistes les al·legacions i esmenats els defectes, si n'hi havia, es publicarà la llista definitiva d'admesos i exclosos en la mateixa manera que la llista provisional.
  
Article 6. Tribunals
  
6.1. L'òrgan competent, mitjançant una resolució que es publicarà en el DOGV, constituirà un tribunal i en designarà els membres.
  
El tribunal estarà compost per set membres, i s'han de designar el mateix nombre de membres suplents. Tots ells, tant titulars com suplents, han de tindre titulació d'igual o superior nivell acadèmic que l'exigida per a l'ingrés i detindre la condició de personal fix de les administracions públiques o dels servicis de Salut.
  
President/a:
  
El director general d'Assistència Sanitària o la persona que hi delegue.
  
Vocals:
  
- Tres llicenciats/as en Medicina i Cirurgia, funcionari/a o estatutari/a en possessió de la titulació corresponent a l'especialitat i amb reconeguda experiència i coneixements en Atenció Primària.
  
- Dos metges d'equip d'Atenció Primària proposats/ades per les organitzacions sindicals amb representació en la Mesa Sectorial de Sanitat o, si no n'hi ha, per sorteig entre estos.
  
Secretari: Ho serà un/una funcionari/a o estatuari/a del mateix grup de titulació.
  
El tribunal podrà disposar la incorporació als seus treballs de tots els assessors que estime convenient. Estos assessors han de tindre una titulació acadèmica de nivell igual o superior a l'exigida per a l'ingrés i es limitaran a l'exercici de les seues especialitats tècniques per mitjà de les quals col·laboraran amb l'òrgan de selecció.
  
Correspon al tribunal l'adopció de totes les mesures que siguen necessàries per al bon procediment del concurs.
  
Els membres del tribunal han d'abstindre's d'intervindre, notificant-ho a l'òrgan convocador, quan estiguen afectats per alguna de les circumstàncies previstes en l'article 28 de la Llei 30/1992, de 26 de novembre, o si hagueren realitzat tasques de preparació d'aspirants a proves selectives de la mateixa categoria en els cinc anys anteriors a la publicació d'esta convocatòria.
  
Així mateix, els aspirants podran recusar els membres del tribunal quan concórreguen les circumstàncies previstes en el paràgraf anterior.
  
6.2. Règim de funcionament.
  
6.2.1. Tots els membres del tribunal actuaran amb veu i vot, i, tant els titulars com els suplents, han de tindre una titulació d'igual o superior nivell acadèmic que l'exigida per a l'ingrés.
  
6.2.2. Quan no s'efectue la proposta de vocals per part de les organitzacions sindicals en un termini de quinze dies comptadors des de la seua sol·licitud, els membres corresponents del tribunal podran ser directament designats per l'autoritat que haja designat la resta del tribunal.
  
6.3. Corresponen al tribunal les funcions relatives a la qualificació dels aspirants de conformitat amb el barem previst en esta resolució i la valoració i qualificació del treball-memòria.
  
Article 7. Procediment i qualificació del procés selectiu
  
7.1. El procediment selectiu consistirà en la valoració dels mèrits segons el barem que es relaciona en l'annex II i del treball-memòria a què es referix la base 1.3. de la present convocatòria.
  
7.2. En cas d'empat l'orde s'establirà atenent els criteris següents:
  
1. Major temps de servicis prestats per l'orde establit en l'apartat 1 del barem que figura en l'annex II.
  
2. Puntuació obtinguda en el treball-memòria.
  
3. Major edat.
  
7.3. Una vegada acabat el termini de presentació de sol·licituds, a la vista de les places sol·licitades pels concursants, i dels mèrits que hagen acreditat i el dret d'opció preferent d'aquells aspirants que estigueren dins de l'àmbit d'aplicació de la Llei 14/1997, de 26 de desembre, en el cas de metges de família d'equips d'Atenció Primària i de la Llei 9/1999, de la Generalitat, en el cas de metges de Casa de Socors, el tribunal aprovarà la resolució provisional del concurs, que es publicarà en el Diari Oficial de la Generalitat Valenciana.
  
Les persones interessades disposaran del termini de quinze dies hàbils comptadors des de l'endemà de la publicació per a formular al·legacions contra la resolució provisional.
  
7.4. Les reclamacions formulades contra la resolució provisional seran rebutjades o admeses per mitjà de la resolució definitiva, que l'ha d'aprovar l'autoritat convocadora i que s'ha de publicar en el Diari Oficial de la Generalitat Valenciana. La publicació servirà de notificació a les persones interessades.
  
El personal que obtinguera la plaça que estiguera exercint quedarà automàticament incorporat a la seua destinació i en prendrà possessió l'endemà de la publicació de la relació definitiva en el Diari Oficial de la Generalitat Valenciana. Perdran els drets el personal que, sense causa prou justificada, no prengueren possessió el dia indicat.
  
La resta de personal adjudicatari de plaça disposarà per a la presa de possessió d'un mes comptador a partir de l'endemà de la publicació de la citada resolució en el Diari Oficial de la Generalitat Valenciana. Perdrien els drets derivats de la participació en el concurs el personal que, transcorregut el termini, no s'haguera incorporat a la seua destinació, llevat de causa de força major o d'impossibilitat així apreciada, prèvia audiència de la persona interessada mitjançant una resolució motivada de l'òrgan competent en matèria de personal de la Conselleria de Sanitat.
  
7.5. Si en qualsevol moment del concurs arriba a coneixement del tribunal que algun dels aspirants no posseïx la totalitat dels requisits exigits, se li n'haurà de requerir l'acreditació. Si no s'acreditaren en el termini dels deu dies hàbils següents a la notificació del requeriment, el tribunal farà una proposta d'exclusió de l'aspirant al director general de Recursos Humans, el qual, després de les verificacions oportunes i l'audiència de la persona interessada, dictarà una resolució motivada que exclourà l'aspirant del concurs.
  
Article 8 . Norma final
  
La convocatòria i les seues bases, i tots els actes administratius que deriven d'esta i de les actuacions del tribunal, poden ser impugnades per les persones interessades en els casos i la forma previstos en la Llei de Règim Jurídic de les Administracions Públiques i del Procediment Administratiu Comú i en la Llei Reguladora de la Jurisdicció Contenciosa Administrativa.
  
València, 6 d'octubre de 2003.- El director general de Recursos Humans: José Cano Pascual.
  
ANNEX II
  
Barem de mèrits
  
1. Servicis prestats:
  
a) Temps de servicis prestats per a l'administració Sanitària Valenciana en places de sanitaris locals, o en places de sanitaris locals integrades en equips d'Atenció Primària, per personal que es trobara en actiu a l'entrada en vigor de la Llei 8/1995 o a l'entrada en vigor de la Llei 14/1997: per cada mes de servicis, 0'30 punts, fins a un màxim de 40 punts.
  
b) Temps de servicis prestats en qualsevol Administració Pública en el territori de la Comunitat Valenciana en places d'Atenció Primària distintes a les de sanitaris locals: per cada mes de servicis, 0'15 punts, fins a un màxim de 15 punts.
  
c) Temps de servicis prestats en altres administracions públiques en la resta del territori nacional, per cada mes de servicis, 0'10 punts, fins a un màxim de 10 punts.
  
El temps de servicis prestats en els apartats anteriors es computarà sempre que les funcions exercides siguen equivalents a les de les places a què s'aspira i es corresponguen amb la titulació exigida per l'administració de la Generalitat Valenciana.
  
Cap període de temps pot ser computat més d'una vegada, encara que durant eixe temps la persona interessada haguera prestat servicis simultanis en una o més esferes de la mateixa Administració o en administracions públiques diferents.
  
2. Període complet de formació especialitzada en medicina familiar i comunitària (de conformitat amb el que disposa l'article 4.3 del Real Decret 1753/1998, de 31 de juliol, sobre accés excepcional al títol de metge especialista en Medicina Familiar i Comunitària i sobre l'exercici de la Medicina de Família en el Sistema Nacional de Salut): 10'80 punts.
  
3. Formació acadèmica.
  
La puntuació en este apartat no podrà excedir els 9'5 punts, segons la valoració següent:
  
a) Expedient acadèmic, màxim 4'5 punts:
  
Per assignatures de la carrera, dividint la suma entre el nombre total d'assignatures, excloses les assignatures d'idioma, formació religiosa, formació política i educació física, segons el barem següent:
  
Matrícula d'honor: 4'5 punts.
  
Excel·lent: 4 punts.
  
Notable: 3'5 punts.
  
Aprovat: 2'5 punts.
  
b) Cursos i formació de postgrau, màxim 5 punts:
  
Títol de doctor: 4 punts.
  
Títol de doctor cum laude: 5 punts.
  
Grau de llicenciatura: 1'5 punts.
  
Només es puntuarà el major dels tres mèrits precedents.
  
Cursos de contingut relacionat amb l'Atenció Primària i/o les places a desenvolupar: per cada 40 hores 0'1 punt, fins a un màxim d'1 punt.
  
Diplomat en Sanitat: 0'5 punts.
  
4. Coneixements de valencià.
  
Per coneixements de valencià en els termes de l'Orde de 20 de gener de 2000, del conseller de Justícia i Administracions Públiques, màxim 3 punts. Només es valorarà el major dels títols.
  
Oral: 0'75 punts.
  
Elemental: 1 punt.
  
Mitjà: 2 punts.
  
Superior: 3 punts.
  
5. Realització d'un treball-memòria, mitjançant el qual es valoraran els coneixements sobre continguts propis de les funcions a exercir i el domini sobre aspectes pràctics i organitzatius d'eixes funcions. Els continguts als quals necessàriament ha de respondre la citada memòria es contindran en un annex a la convocatòria, així com la seua extensió mínima i màxima. La puntuació d'este treball no podrà excedir els 20 punts.
  
6. La puntuació final està determinada per la suma de les puntuacions obtingudes en la valoració de mèrits i en la qualificació de la memòria.
  
ANNEX III
  
Característiques del treball-memòria
  
1. El treball-memòria ha d'ajustar-se al que establix l'apartat 1.5 de l'article 5 del Decret 68/2003, de 3 de juny, del Consell de la Generalitat, pel qual es regula el concurs excepcional de consolidació d'ocupació del personal interí del cos de sanitaris locals, i es presentarà d'acord amb les següents característiques comunes:
  
Extensió: mínim de 40 folis i màxim de 60 mecanografiats a doble espai i per un sola cara.
  
Apartats: En tots els casos s'inclouran els següents apartats:
  
A) Introducció historicoconceptual.
  
B) Marc legislatiu i situació actual.
  
C) Funcions professionals.
  
D) Definició d'un problema de salut i actuacions per a la seua prevenció, assistència o resolució.
  
E) Bibliografia utilitzada.
  
Contingut: el treball-memòria es referirà (amb els apartats assenyalats) al tema següent:
  
- Atenció Primària: l'Atenció Primària de Salut a la Comunitat Valenciana.